Anexa nr. 1 la

Hotărîrea Guvernului nr.

din…2017

**Mecanismul naţional de gestionare unitară şi coerentă a situaţiei în eventualitatea unui aflux sporit de străini**

**Capitolul I**

**DISPOZIȚII GENERALE**

1. Mecanismul naţional de gestionare unitară şi coerentă a situaţiei în eventualitatea unui aflux sporit de străini (în continuare – Mecanism) reglementează planiﬁcarea, organizarea, coordonarea, monitorizarea și conducerea unitară a modului de acțiune al instituțiilor abilitate la situația generată de un aﬂux sporit de străini.

Obiectivul principal al Mecanismului îl reprezintă utilizarea resurselor umane, tehnice și materiale disponibile în vederea gestionării, în condiții de eﬁciență și operativitate, a crizei generate de un aﬂux mare de străini pe teritoriul Republicii Moldova.

2. Afluxul sporit de străini poate apărea spontan sau poate fi generat de eventuale riscuri prognozate.

3. Eventuale riscuri evidențiate în contextul Republicii Moldova pot fi:

1) contextul generat de crize umanitare;

2) conflictele armate/războaiele existente pe arena internațională;

3) afluxul brusc de străini/persoane care necesită protecție internațională;

4) situația din regiune;

5) apariția/declanșarea unor noi situații umanitare/conflicte în regiune;

6) alte situații care ar putea genera un aflux masiv de străini.

4. În sensul prezentului Mecanism, următoarele noţiuni principale semnifică:

*Situaţie de criză în cazul unui aflux sporit de străini* – eveniment excepţional, cu caracter non-militar, reprezentat prin sosirea pe teritoriul Republicii Moldova a unui număr mare de străin ilegali într-o perioadă scurtă de timp, în grupuri mici sau dispersate, la frontierele terestre, punctele de trecere portuare şi aeroportuare sau depistarea unui grup/unor grupuri de străini cu şedere ilegală care generează depăşirea capacităţilor operaţionale ale Ministerului Afacerilor Interne.

*Planul de contingenţă –* ansamblul măsurilor, activităţilor şi procedurilor desfăşurate coordonat de către autorităţile responsabile întru gestionarea crizei în cazul unui aflux sporit de străini;

*Aflux sporit* – intrarea pe teritoriul Republicii Moldova a unui număr mare de străini ilegali, care vin dintr-o ţară sau dintr-o zonă geografică specifică și depăşesc capacitatea de reacţionare operaţională a autorităţilor responsabile;

*Centru provizoriu de gestionare a situaţiei de criză în cazul unui aflux sporit de străini (în continuare – Centru)*– locuri/spaţii special amenajate pentru recepţia afluxului sporit de străini, controlul trecerii frontierei de stat, protecția sănătății publice și clarificarea situației străinilor care se prezintă la frontieră, avînd regimul zonei de tranzit;

*Alertă* – activitatea structurii operaţionale de calificare a situației de criză în cazul unui aflux sporit de străini.

5. În aplicarea prevederilor Mecanismului, autorităţile vor ţine cont de următoarele principii:

1) Principiul umanismului care presupune respectarea demnităţii umane;

2) Principiul egalităţii şanselor care presupune întreprinderea acţiunilor întru gestionarea situaţiei de criză în cazul unui aflux sporit de străini fără deosebire de rasă, culoare, naţionalitate, origine etnică, limbă, religie sau convingeri, sex, vîrstă, dezabilitate, opinie, apartenenţă politică sau orice alt criteriu similar;

3) Principiul nereturnării care presupune interzicerea de a returna un străin într-o țară sau un teritoriu unde viaţa sau libertatea sa îi pot fi puse în pericol;

4) Principiul respectării interesului superior al copilului care presupune că cererea de azil a unui minor neînsoțit se examinează cu prioritate și nu poate face obiectul procedurii rapide, iar opinia minorului neînsoțit este luată în considerare, acordîndu-i-se importanța cuvenită în raport cu vîrsta și cu gradul lui de maturitate;

5) Principiul respectării unităţii familiei care presupune că membrii de familie ai beneficiarului de protecție internațională beneficiază de aceeași formă de protecție și de același statut ca și beneficiarul;

6) Principiul colaborării, proporţionalităţii şi eficienţei care presupune implicarea întru soluţionarea situaţiei de criză în beneficiul statului.

**Capitolul II**

**APLICAREA MECANISMULUI**

6. Mecanismul se pune în aplicare concomitent cu apariția situației de criză în cazul unui aflux sporit de străini, conform codurilor stabilite.

7. Odată cu aplicarea Mecanismului se pune în aplicare Planul de contingență pentru gestionarea unei situații de criză în cazul unui aflux sporit de străini (conform anexei nr. 2), numit în continuare Plan de contingență.

8. Activitățile incluse în Planul de contingență se realizează în 2 faze, identificate prin alertă de Gradul I – Cod Verde, de Gradul II – Cod Galben, de Gradul III – Cod Roșu.

**I fază** este gestionată de către Ministerul Afacerilor Interne, presupune un aflux de străini de pînă la 500 persoane pe zi și este divizată în 2 etape:

1) Etapa 1 (Cod Verde) – un aflux de pînă la 250 străini pe zi, care este gestionat de către subdiviziunile responsabile ale Ministerului Afacerilor Interne în domeniile:

a) migrației și azilului;

b) managementului integrat al frontierei de stat;

c) combaterii migrației ilegale și a criminalităţii transfrontaliere.

Afluxul este gestionat în procedura standard, în conformitate cu prevederile legislației în vigoare.

2) Etapa 2 (Cod Galben) – un aflux de pînă la 500 străini pe zi care va fi gestionat de către Ministerul Afacerilor Interne în baza unui Plan intern aprobat în baza ordinului ministrului.

**II Fază** (Cod Roșu)este gestionată de către grupul de lucru interinstituțional și presupune un aflux de la 500 – 1000 și mai mulți străini pe zi. Activitățile se desfășoară în baza Mecanismului și Planului anexat.

9. Grupul de lucru interinstituțional se instituie pentru soluționarea situației generate de un aﬂux sporit de străini.

10. Grupul de lucru interinstituțional are următoarele sarcini:

1) coordonează înființarea unui sau mai multor centre provizorii de gestionare a situaţiei de criză în cazul unui aflux sporit de străini, în cazul în care capacitatea de procesare a Ministerului Afacerilor Interne depășește resursele disponibile ale autorităților competente în domeniul migrației, azilului și managementului frontierei;

2) determinarea și delimitează zonele afectate de criză;

3) identifică spații/terenuri pentru înființarea Centrului provizoriu de gestionare a situaţiei de criză în cazul unui aflux sporit de străini;

4) asigură identificarea resurselor umane necesare, din partea fiecărei instituții conform competenței, pentru dislocarea în zona/zonele afectate de criză, creează echipe operative/mobile și stabilește sarcinile corespunzătoare;

5) elaborează/întreprinde măsuri/activități în scopul asigurării ordinii și siguranței publice, precum și securității naționale;

6) asigură cu resurse financiare/tehnice/materiale/alte tipuri necesare gestionării situației de criză, precum și solicită, după caz, Guvernului acordarea asistenței din rezerva de stat;

7) coordonează desființarea Centrului provizoriu de gestionare a situaţiei de criză în cazul unui aflux sporit de străini.

11. Activitatea grupului de lucru interinstituțional este coordonată de către ministrul afacerilor interne. De asemenea, Ministerul Afacerilor Interne este structura responsabilă pentru convocarea ședințelor grupului de lucru.

12. În cazul în care se constată prezența sau iminența unui aflux masiv de străini, conform alertelor „Cod Galben” sau „Cod Roșu”, Ministerul Afacerilor Interne, conform Planului de contingență, înființează unul sau mai multe Centre.

13. În actul de constituire a Centrului se specifică: locul amplasării și dotarea locurilor de cazare (structura, numărul de personal etc.), cooperarea interinstituțională în cadrul Centrului, organizarea accesului, regulile de ordine interioară, modul de realizare a informărilor reciproce cu privire la evoluția situației operative, periodicitatea evaluării activităților desfășurate.

14. În cadrul Centrului se desfășoară următoarele activități:

1) trierea epidemiologică;

2) controlul pentru autorizarea trecerii frontierei de stat;

3) documentarea străinilor;

4) primirea și înregistrarea cererilor de azil;

5) stabilirea statutului străinilor care nu solicită protecția Republicii Moldova (azil);

6) cazarea străinilor care fac obiectul activităților realizate în cadrul Centrului;

7) alte activități specifice, destinate clarificării statutului juridic al străinului.

15. Centrul este administrat de către Ministerul Afacerilor Interne, este organizat și dotat astfel încît să ofere condiții adecvate de cazare, hrană, asistență medicală primară și igienă personală străinilor care fac obiectul activităților realizate în cadrul acestuia.

16. Străinii se pot afla în Centru pînă la 72 ore, în scopul stabilirii statutului lor juridic, cu transferarea ulterioară în centrele/spațiile aflate în subordinea Ministerului afacerilor interne, după caz, conform statutului acordat.

17. În cadrul Centrului, străinii sunt cazați în spații aflate în subordinea Ministerului Afacerilor Interne sau puse la dispoziție de către alte instituții sau autorități publice centrale sau locale, în cazul în care este depășită capacitatea operațională a Ministerului Afacerilor Interne, inclusiv în corturi.

18. Asigurarea cu hrană și produse igienice a străinilor aflați în Centru se realizează în conformitate cu legislația în vigoare.

19. În cadrul Centrului, conducerea nemijlocită a activităților specifice fiecărei instituții sau autorități implicate se asigură de către conducătorii acestora, potrivit atribuțiilor și competențelor proprii. De asemenea, în scopul asigurării activității personalului detașat al instituțiilor implicate în procesul de gestionare a situației de criză sunt create și asigurate condiții minime de cazare, inclusiv condiții sanitare și condiții necesare desfășurării activităților.

**Capitolul III**

**DREPTURILE ȘI OBLIGAȚIILE STRĂINILOR AFLAȚI ÎN CENTRU**

**Secțiunea 1. Drepturile străinilor**

20. Străinii aflați în Centru beneficiază de drepturile și obligațiile prevăzute de legislația în vigoare în funcție de statutul lor juridic.

21. Străinii care fac obiectul activităților realizate în cadrul Centrului au dreptul la cazare, hrană, asistență medicală, precum și materiale de igienă personală, care se acordă gratuit, cu respectarea, pe cît posibil, a opiniei și specificului propriu acestora în materie religioasă, filosofică și culturală, indiferent de statutul acestora.

22. Străinii cazați în Centru au dreptul de a fi informați, într-o limbă accesibilă acestora, cu privire la regulile de ordine interioară pe care trebuie să le respecte în cadrul Centrului, cu privire la drepturile și obligațiile care le revin pe durata șederii acestora în Centru, precum și cu privire la consecințele trecerii ilegale a frontierei de stat a Republicii Moldova.

**Secțiunea 2. Obligațiile străinilor**

23. Străinii care fac obiectul controlului pentru trecerea frontierei de stat în cadrul Centrului sunt obligați să prezinte toate documentele sau informațiile necesare stabilirii identității lor, inclusiv să permită prelevarea datelor biometrice.

24. Străinii care fac obiectul activităților realizate în cadrul Centrului sunt obligați să respecte regulile de ordine interioară, să nu distrugă bunurile din dotarea Centrului, să se conformeze dispozițiilor personalului autorităților care desfășoară activități în cadrul Centrului și să se supună investigațiilor și tratamentelor medicale în cazul constatării unor afecțiuni medicale de natură să pună în pericol sănătatea celorlalte persoane aflate în Centru.

**Capitolul IV**

**ÎNCETAREA APLICĂRII MECANISMULUI**

25. Mecanismul încetează a fi aplicat din momentul intrării în regim obișnuit de lucru a autorităților competente pentru gestionarea domeniului azilului, migrației și frontierei, prin coordonarea cu grupul de lucru interinstituțional.

26. Centrul se desființează de către Ministerul Afacerilor Interne în baza unui act, în baza consultărilor cu grupul de lucru interinstituțional și nemijlocit a instituțiilor care participă la activitățile realizate în cadrul Centrului.

**Capitolul V**

**DISPOZIŢII SPECIALE**

27. Ministerul Afacerilor Interne organizează activitatea din cadrul punctelor de trecere a frontierei de stat din zona în care se manifestă afluxul masiv de străini, astfel încît trecerea frontierei de stat de către persoanele care îndeplinesc condițiile prevăzute de lege să fie cît mai puțin afectată.

28. În scopul limitării efectelor negative ale unui aflux masiv de străini asupra activității punctelor de trecere a frontierei de stat, Ministerul Afacerilor Interne poate organiza, în zona în care funcționează un Centru, trecerea frontierei de stat a Republicii Moldova de către străini prin alte locuri decît punctele de trecere a frontierei.

29. Ministerul Afacerilor Interne, cu suportul Cancelariei de Stat, va încheia acorduri cu autoritățile publice locale din zonele posibile de traversare a frontierei.

30. Reprezentanților organizațiilor naționale, internaționale și necomerciale cu atribuții în domeniul migrației și azilului li se asigură posibilitatea de a vizita Centrul, cu respectarea regulilor de ordine interioară.

31. Fiecare autoritate va evalua capacităţile de oferire a suportului tehnic, spații de cazare, terenuri, produse alimentare, medicamente etc. în termen de 1 lună după intrarea în vigoare a prezentului Mecanism și va prezenta informația Ministerului Afacerilor Interne pentru a fi evaluate capacitățile și riscurile pentru țară în eventualitatea apariției unei crize în cazul unui aflux sporit de străini.

32. În termen de 60 de zile de la data intrării în vigoare a prezentei hotărîri, Ministerul Afacerilor Interne va întocmi Planul de măsuri după consultarea membrilor grupului de lucru interinstituțional care vor desfășura activități în cadrul Centrului, conform domeniului de competență, inclusiv modul de triere și transferare a străinilor în centrele/spațiile aflate în subordinea Ministerului afacerilor interne.

33. Membrii grupului de lucru interinstituțional vor desemna în termen de 1 lună unitățile de contact pentru fiecare membru pentru facilitarea procesului de coordonare.

34. Ca măsuri suplimentare, în scopul gestionării eficiente a situației de criză, pot fi organizate întîlniri de coordonare cu reprezentanții organizaţiilor internaţionale/regionale de profil pentru stabilirea măsurilor comune necesare în vederea gestionării corespunzătoare a situaţiei.